Հունիսի 1-ին հրապարակված ՀՀ կառավարության ծրագրիհիմնանպատակների ցանկում առաջին կետը Հայաստանի ինքնիշխանության պաշտպանությունն է, մինչդեռ նախկին կառավարության՝ 2017 թվականի հունիսին ներկայացրած ծրագրումառաջին նպատակը սահմանված էր Հայաստանի Հանրապետության արտաքին անվտանգության հետագա ամրապնդումը։ Հայաստանի և Արցախի անվտանգության ապահովման դրույթը նոր ծրագրում հաջորդում է ինքնիշխանության դրույթին։ Թերևս, սա պատահականորեն ընտրված հերթականություն չէ, եթե հաշվի առնենք այն, որ տարիներ շարունակ ՀՀ ինքնիշխանությունը արտաքին հարաբերությունների մի շարք ոլորտներում, ինչպես, օրինակ, տնտեսությունը, ռազմական ոլորտում համագործակցությունը, միջազգային կազմակերպություններին անդամակցությունը և այլն, զոհաբերվել է անվտանգության պահպանման պատրվակով։ Արդյունքում՝ 2016թ. ապրիլին պարզ դարձավ, որ ինքնիշխանության զոհաբերումը՝ հօգուտ երրորդ երկրների, վտանգի տակ է դրել նաև Հայաստանի անվտանգությունը։